Ma, geo, mat eo lakaat palioù uhel, kement hag ober, ha strivañ da vont an tostañ diouto, met arabat mont re bell ganti, ne vo morse kant milion a dud o komz brezhoneg, ha n'hon o morse kement a skrivagnerien eget ar galleg, ar rusianeg pe ar saozneg. N'hon eus ket ezhomm kennebeut. Diwar ar c'hantadoù a vez embannet bep bloaz e galleg n'eus nemet un darn vihan eus al levrioù a  vez dalc'het soñj anezho, a zo talvoudus e mod pe vod. Mat e vefe deomp kaout kement a levrioù mat (ar pezh am eus lavaret dija pa gomzen eus ar filmoù hag all), ar pezh a zo posubl, kentoc'h eget kement a levrioù hepken, hep soñjal en o zalvoudegezh lennegel. Evit poent neuze e vezan awenet gant al levrioù a lennan e saozneg, a zo tostoc'h o ereadur d'ar brezhoneg a-wechoù eget na c'hell ar galleg bezañ (houeskoc'h eo ereadurezh ar saozneg, memestra). E pep levr ez eus soñjoù da gemer, traoù da zeskiñ ha teknikoù dezrevell da verzout. Ha gant ar stummadur lennegel am eus e seblant din ez on efedusoc'h o skrivañ ivez, pa gomprenan penaos e c'hell traoù zo bezañ lennet, ha war meur a live. An hevelp istor adarre, ul lenner eo ar skrivagner, evel ma 'z eo an den o filmañ ur seller da gentañ.